Το κρυολόγημα γενικά είναι αρκετά ήπιο αλλά μπορεί να γίνει αρκετά ενοχλητικό στην καθημερινότητα κάποιου, επομένως είναι σημαντικό να ληφθούν τα απαραίτητα μέτρα για την αποφυγή της διάδοσης του. Για τον ιό του κρυολογήματος δεν υπάρχει διαθέσιμο εμβόλιο, όπως για τον ιό της γρίπης, παρ' όλα αυτά, υπάρχουν απλά μέτρα που μπορεί να πάρει το κάθε άτομο προκειμένου να περιορίσει την διάδοση του ιού, αλλά και να προστατέψει τον εαυτό του.
Τακτικό πλύσιμο χεριών με απλό σαπούνι και νερό, ενώ αν αυτό δεν είναι εφικτό μπορεί να χρησιμοποιηθεί κάποιο αντισηπτικό υγρό ή σπρέι. Αυτό είναι πολύ σημαντικό, δεδομένου ότι ο ιός μεταδίδεται σε μεγάλο βαθμό μέσω των επιφανειών που αγγίζουμε.
Φροντίδα του φυσιολογικού μικροβιώματος του σώματος. Το ανθρώπινο έντερο περιέχει μεγάλο αριθμό συμβιωτικών βακτηρίων τα οποία είναι πολύ σημαντικά για την σωστή λειτουργία του ανοσοποιητικού συστήματος. Ως εκ τούτου, η κατανάλωση τροφών πλούσιων στα μικρόβια αυτά, όπως το γιαούρτι και η μαύρη σοκολάτα ή η κατανάλωση προβιοτικών συμπληρωμάτων, μπορεί να ενισχύσει σε μεγάλο βαθμό το ανοσοποιητικό σύστημα κάποιου.
Αποφυγή επαφής με άρρωστα άτομα. Αυτό αποτελεί και τον βασικό λόγο για τον οποίο άτομα με κρυολόγημα πρέπει να μένουν στο σπίτι τους και να μην πηγαίνουν στην δουλειά ή το σχολείο, προκειμένου να περιοριστεί η μετάδοση του ιού. Ενώ εάν κάποιος έρθει σε επαφή με κάποιον άρρωστο είναι σημαντικό να πλύνει αμέσως καλά τα χέρια του.
Κάλυψη του βήχα ώστε να μην διαδοθεί ο ιός παντού. Τέλος, εάν κάποιος είναι άρρωστος είναι σημαντικό να καλύπτει το πρόσωπο του με ένα χαρτομάντιλο ή τον αγκώνα του όταν βήχει προκειμένου να μην μεταδώσει τον ιό στους γύρω του.